**OŠ "SLAVA RAŠKAJ", OZALJ**

**RAZREDNA NASTAVA**

**Čitati je divno!**

 Kad sam bila malena, nisam znala čitati. Zato su mi se svi rugali - osim mame, tate, seke, Vlatka, Matea i moje najbolje prijateljice Helene. A kad sam krenula u prvi razred, bilo mi je odlično, a u drugom još bolje!

 U prvom razredu bilo mi je lijepo zato što smo učili prva slova, prve riječi i prve rečenice. U drugom polugodištu sam naučila lijepo čitati i književno govoriti. Čitanje je jedna od najljepših stvari na ovome svijetu. Volim čitati jer uvijek nešto novo saznam i naučim. Iz knjiga možemo puno toga saznati, čak i što sve ima u svijetu oko nas.

 Ja bih preporučila malima i velikima da pročitaju barem pet ili šest knjiga.

Marija Šaflin, 2.r.

OŠ „Slava Raškaj“ Ozalj

Područna škola Trg

Mentorica: Jasminka Trpčić

**Ma prababa**

O moji prababi ima se čuda tega za divaniti. Od kak se rodila, ni gledala televizor jer tega ni bilo. Bila je vani na svežem zraku i kad je već bila malo stareja, pazila je i vodila krave na pašu.

V njezini mladosti auta ni bilo, nek su konji vlekli kola, na kemi su se vozili ljudi. Roba se ni prala v vešmašini, jer ni tega ni bilo, roba se prala vani na mlaki vode. Ni se v njezinu vremenu kupovala moderna roba, nek se doma posijal lan i od tega se roba delala. Se kaj je trebalo, delalo se doma, počevši od melje do sapuna ki se delal od pepela. Ma prababa v školu je išla samo do četrtega razreda. Ni bilo struje, nek su bile sveće i lampa petrolejka. Ni bilo vodovoda ni pipe v hiži, vodu su nosili iz zdenca. V zimsko doba večer su se sabrale žene iz sela i čohale su perje za vanjkuše i blazine da su imali kad je ka cura trebala iti zamuže. Dok su čohale perje, divanili su se i pevali, a na kraju, kad je posal bil gotov, došli su muški muzikanti pa se i tancalo, onak drmeš po domaći.

 Prije je se bilo nekak drukčije, jednostavneje, a ljudi su se veselili malim stvarima. Ni im rabilo ni čuda novac, ni mobitel, ni televizor, ni auto, si su bili sretni i zadovoljni!

 Lorena Mihičinac, 4. razred

OŠ „Slava Raškaj“ Ozalj

 Voditeljica: Jasminka Žabčić

**Usamljena zebra**

 Bila jednom jedna tužna zebra. Zašto je bila tužna? Evo vam odgovora: bila je tužna jer je živjela u gradu zvanom Bezprugić, u kojemu nije bilo čak ni najmanje životinje s prugama na tijelu. Zato je jedne noći zebra pobjegla. Nije više mogla trpjeti ruganja i buljenja te razne ružne uvrede i povrede. Te noći je sve kofere spremila i na put krenula.

 I tako je zebra putovala i putovala. Već je prošla tri grada i četrdeset ulica, a i dalje joj se činilo kao da je na početku. Bila je usamljena i jako umorna. Uvukla se negdje ispod vrbe i zaspala.

 Kad se probudila, krenula je dalje. Putovala je tako sasvim sama. Odjednom, ugleda magarca i pozdravi: „Dobro jutro!“ Magarac ju pogleda i počne se glasno cerekati i blebetati: „Hi, hi, hi, ha, ha, ha, ho, ho, ho!“

„Čemu se ti smiješ?“- upita ga zebra.

„Smijem se tebi!“ -odgovori joj magarac.

„A zašto mi se smiješ?“ -upita ga zebra ponovo.

„Smijem ti se jer si ti klaun i još ti samo nedostaje crveni nos!“- bezobrazno joj odgovori magarac. To je zebru jako rastužilo i podsjetilo na grad Bezprugić u kojemu je prije živjela.

 I tako, tužna, ona pođe dalje. Opet je došla noć i umorna zebra samo sklopi oči i počne sanjati. Sanjala je da je postala tako sitna da su čak i sami mravi bili golemi. Uglavnom je sanjala da joj se sve životinje rugaju.

 Odjednom se zebra probudi i počne plakati. Plakala je, plakala skoro cijelo jutro. Onda odjednom skoči, obriše zadnju suzu i pođe dalje.

 Išla ona tako i najednom spazi nekog konja u daljini. Polako dođe do njega i glasno pozdravi: „Dobar dan, gospodine konju!“

 Konj ju pogleda i počne joj se glasno izrugivati: „Ha, ha , pozdravio me magarac u pidžami! Pozdravio me magarac u pidžami!“ Zebru je to jako rastužilo pa je krenula dalje.

Putem ju pozdravi jedna mačka i upita je: „Zar si ti nova ovdje, ili te ja još nisam vidjela?“

„Nisam odavde. Pobjegla sam iz grada Bezprugića,“ odgovori joj zebra.

„A kako se zoveš?“ - upita je mačka.

„Ja nemam ime. Ali u Bezprugiću su me zvali Magarac u pidžami!“- odgovori joj zebra.

„Zar su ti se rugali?“- upita ju ponovno mačka.

„Da,“ odgovori joj snuždeno zebra.

„Jadna ti!“- pokuša je utješiti mačka. „Znam!“- klikne uzbuđeno mačka.

„Što je? Imaš ideju?“- upita je zebra.

„Da,“ odgovori joj mačka. „Dođi, zebro, moram ti nešto pokazati!“, vikne mačka povlačeći zebru za prednju nogu.

„Kamo me vodiš?“- upita zebra zabrinuto.

„Vodim te u zoološki vrt!“- reče mačka.

 Zajedno su hodale ulicama i parkovima grada sve dok nisu došle do velikog zoološkog vrta. Prošle su pored žirafa, morskih lavova i drugih životinja. A onda su došle do nastambe u kojoj je ponosno šetao veliki tigar.

„A zašto si me tu dovela? Znaš li da se mi zebre bojimo tigrova?“- prestrašeno vikne zebra.

„Zato sam te i dovela da ti pokažem kako ima još životinja s prugama, kao što je ovaj snažni tigar! Pruge imaju i najljepše ribe u akvariju, pa čak i mnoge mačke. Ja sam jednobojna, ali su moji mačići prugasti! Pogledaj kako su slatki!“ I ponosno joj pokaže fotografiju u privjesku na ogrlici.

„Nije važno jesi li prugast ili nisi“, poduči mačka zebru. „Važno je da si dobar.“

 A što se dalje događalo? Evo vam odgovora: zebra se doselila u zoološki vrt i zaljubila u zebru Mihaela. Samo je njemu otkrila svoje ime. Ona se zove Amor, što znači Ljubav. Možemo je zvati i Ljubica.

 I sretno su živjeli do kraja života.

 Ana Furjanić, 4.r.

OŠ „Slava Raškaj“ Ozalj

Mentorica: Irena Šimunić

**Moje selo**

Moje selo veliju malo je,

ali dobre i poštene ljude dalo je.

Hiže više nisu drvene,

već su žute, zelene i crvene.

Živine malo tu se najde,

uglavnom su tu njive i brajde.

Na pašu ideju samo kokoši i race,

a pred hižum sidiju cucki i mace.

A oni stari siromaki i bogice

postali su bogataši i fine frajlice.

Ali se to pravo bogatstvo ni.

Bez vesele i dobre dice

ni dobrega sela ni!

Loris Guštin, 4. razred

OŠ „Slava Raškaj“ Ozalj

 Područna škola Mali Erjavec

Mentorica: Nada Peretić

**PREDMETNA NASTAVA**

 **Riječi**

Svaka je riječ

od istih slova,

bila stara

ili nova.

Neka je duga,

a neka kratka.

Značenje ima

riječ svaka.

Neka nas tješi,

neka nas spaja,

a neka riječ

ljude razdvaja.

Neka nas muči,

a neka vrijeđa.

Takva je riječ

bolja što rjeđa.

A riječi mira,

ljubavi, sreće,

neka nam budu,

sada sve veće.

Neka se čuju

svakoga dana

lijepe riječi

iz moga stana.

Od svih toplih riječi

nema mi bolje

od maminih riječi,

milo moje.

 Vanesa Vuksan, 5.b

OŠ „Slava Raškaj“ Ozalj

Mentorica: Dušanka Galez

**Kakve mogu biti riječi?**

Majčine i bakine riječi

su nježne, blage

i ne govore ti ne.

Tatine su riječi

ponekad krute,

a djedove su kao bajke.

Riječi te mogu utješiti

ali ti mogu

i razrezati srce.

Leonarda Vengust, 5.b

OŠ „Slava Raškaj“ Ozalj

Mentorica: Dušanka Galez

 **Krošnja**

Dok se krošnja zlatno žuti,

dok potok žubori,

dok lišće polako pada,

jesenja gasi se nada.

Travke pune rose

vjetar lagano njiše,

jesen polako se šulja

i donosi kapi kiše.

Jure Šoštar, 6.a

OŠ „Slava Raškaj“ Ozalj

Voditeljica: Sandra Prebeg

 **Odlazak jeseni**

Dok lišće tužno šušti,

i zadnje jabuke padaju s grana,

sva je jesen u smeđim bojama.

Na livadama već niče kristalno cvijeće

i priroda polako vene.

Jesen odlazi,

životinje su snene.

Ema Starešina, 6.a

OŠ „Slava Raškaj“ Ozalj

Voditeljica: Sandra Prebeg